NKHANI YA PA CHIKOPI | KASI PARA MUNTHU WAFWA WANGAŴASO WAMOYO?
Kasi Awo Ŵali Kufwa Mbwenu Kuli Kumara?
Kasi ŵakufwa ŵangaŵaso ŵamoyo?
IVYO BAIBOLO LIKUYOWOYA: ‘Ora likwiza mu leneilo wose awo ŵali mu malaro gha chikumbusko ŵazamupulika lizgu [la Yesu] na kufumira kuwaro.’—Yohane 5:28, 29.
Yesu wakalongora kuti kunthazi, apo iyo wazamulamulira mu Ufumu wake, ŵanthu ŵazamufumamo mu Dindi. Fernando, uyo wazunulika mu nkhani iyo yajumpha, wakati: “Nkhazizwa chomene nkhati naŵazga lemba la Yohane 5:28, 29 kakwamba. Likanikwezga nkhongono, ndipo nkhamba kuŵa na chigomezgo kuti kunthazi vinthu vizamuŵa makora.”
Kale, munthu munyake zina lake Yobu wakagomezganga kuti para wafwa Chiuta wazamumuwuska. Yobu wakafumba kuti: ‘Usange munthu wafwa, kasi wangaŵaso wamoyo?’ Kufuma apo, wakayowoya kuti: ‘Mazuŵa ghose gha kuteŵetera kwane nilindilirenge m’paka kusutuka kwane kwize. Muchemenge ndipo ine nimuzgoraninge.’—Job 14:14, 15.
Nkhani yakuti ŵakufwa ŵazamuwuka yikaŵa yachilendo yayi kwa Marita, mudumbu wa Lazaro. Lazaro wakati wafwa, Yesu wakati kwa Marita: “Mudumbu wako wawukenge.” Marita wakati: ‘Nkhumanya kuti wazamuwuka pa chiwuka mu zuŵa laumaliro.’ Yesu wakatiso kwa iyo: ‘Ndine chiwuka na umoyo. Uyo wakupulikana mwa ine, nanga wafwe, waŵenge wamoyo.’ (Yohane 11:23-25) Kufuma apo, Yesu wakawuska Lazaro ku ŵakufwa. Ivyo vikachitika apa vikutovwira kuŵa na chithuzithuzi cha vinthu vikuru ivyo vizamuchitika kunthazi. Muŵe nga mukuwona ŵanthu ŵakuwuskika pa charu chose chapasi!
Kasi ŵanyake ŵazamuwuka na kuluta kuchanya?
IVYO BAIBOLO LIKUYOWOYA: Baibolo likutiphalira kuti chiwuka cha Yesu chikupambana chomene na chiwuka cha ŵanthu 8 awo ŵakuzunulika mu Baibolo. Ŵanthu 8 awo ŵakawuka, ŵakakhalangaso pano pa charu chapasi. Kweni pakuyowoya vya Yesu, Baibolo likuti: ‘Yesu Khristu wali ku woko lamalyero la Chiuta, pakuti wakaluta kuchanya.’ (1 Petrosi 3:21, 22) Kasi ni Yesu pera uyo wakawuka na kuluta kuchanya? Yesu wakaŵa kuti waphalira kale ŵapositole ŵake kuti: “Usange nkhuluta kukamunozgerani malo, nkhwizaso ndipo nizamupokelera imwe kwa namwene, mwakuti uko ine nili ndiko namwe muŵenge.”—Yohane 14:3.
Khristu wakaluta kuchanya ndipo wakanozgera malo ŵasambiri ŵake ŵanyake. Awo ŵawuskikenge na kuluta kuchanya ŵakwenera kukwana 144,000. (Uvumbuzi 14:1, 3) Kweni kasi ŵanthu aŵa ŵamuchitako vichi kuchanya?
Ŵanthu aŵa ŵamuŵa na ntchito zinandi chomene! Baibolo likutiphalira kuti: ‘Wakukondwa na mutuŵa ni uyo wali na chigaŵa mu chiwuka chakwamba; pa ŵeneaŵa nyifwa yachiŵiri yilije mazaza, kweni ŵazamuŵa ŵasofi ŵa Chiuta na ŵa Khristu, ndipo ŵazamuwusa nga ni mathemba pamoza na iyo vilimika 1,000.’ (Uvumbuzi 20:6) Awo ŵawuskika na kuluta kuchanya ŵazamuŵa mafumu na ŵasofi pamoza na Khristu, ndipo ŵazamulongozga charu chapasi.
Kasi mbanjani awo ŵazamuwuskika pamanyuma?
IVYO BAIBOLO LIKUYOWOYA: Baibolo lili na mazgu agho mpositole Paulosi wakayowoya, ghakuti: ‘Nili na chigomezgo mwa Chiuta, chigomezgo icho ŵanthu aŵa nawo ŵali nacho, chakuti kuzamuŵa chiwuka cha ŵarunji na ŵambura urunji wuwo.’—Milimo 24:15.
Kasi mbanjani ŵanyake awo ŵazamuŵa mu gulu la awo Paulosi wakati “ŵarunji”? Wonani chiyelezgero ichi. Daniyeli, munthu wakugomezgeka wakaphalirika kuti: ‘Wamupumura, kweni wamwimilira mu malo ghako paumaliro wa mazuŵa.’ (Daniel 12:13) Kasi Daniyeli wazamuwukira nkhu? Baibolo likuti: ‘Ŵakunyoloka ŵamkuhara charu na kukhala mwenemumo kwandanda.’ (Salmo 37:29) Yesu wakayowoya kuti: ‘Mbakukondwa awo mbakuzika, pakuti ŵazamuhara charu chapasi.’ (Mateyu 5:5) Daniyeli pamoza na ŵanalume na ŵanakazi ŵanyake ŵakugomezgeka ŵazamuwuka na kukhalaso pa charu chapasi muyirayira.
Kasi mbanjani ŵanyake awo ŵazamuŵa mu gulu ilo Paulosi wakati “ŵambura urunji”? Mbanthu mabiliyoni ghanandi awo ŵali kufwa, kweni ŵakaŵavya mwaŵi wakuti ŵasambire Baibolo na kulondezga fundo zake. Para ŵanthu aŵa ŵazakawuka, ŵazamovwirika kuti ŵamanye Yehova * na Yesu. (Yohane 17:3) Wose awo ŵazamusankha kuteŵetera Chiuta ŵazamuŵa na chigomezgo cha kukhala kwamuyirayira.
Wose awo ŵazamusankha kuteŵetera Chiuta ŵazamuŵa na chigomezgo cha kukhala kwamuyirayira, ŵazamuŵa na umoyo uwemi kweniso wakukondweska
Kasi charu chapasi chizamuŵa wuli pa nyengo iyo?
IVYO BAIBOLO LIKUYOWOYA: Chiuta ‘wazamufyura sozi lililose ku maso ghawo, ndipo nyifwa yizamuŵakoso chara, nesi kutengera panji kutampha nesi vyakuŵinya vizamuŵakoso chara.’ (Uvumbuzi 21:4) ‘Ŵanthu ŵazamuzenga nyumba na kukhalamo; ŵazamupanda mpheska na kurya vipasi vyake.’—Yesaya 65:21.
Vizamuŵa vyakunozga nadi kukhala mu charu chanthena ichi pamoza na ŵabali ŵinu awo ŵawuka ku ŵakufwa. Kweni fumbo ndakuti, Kasi mungagomezga wuli kuti ŵakufwa ŵazamuwuka nadi?
^ ndime. 15 Baibolo likuti zina la Chiuta ni Yehova.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn